પાલીતાણા શત્રુંજય મહાતીર્થની છ ગાઉની યાત્રા વર્ષમાં એક દિવસ ફાગણ સુદ તેરસના દિવસે થાય છે. આ દિવસે જૈન શાસ્ત્ર મુજબ 8 કરોડ જૈન મુનિઓ શત્રુંજય મહાતીર્થ પર મોક્ષ પામ્યા હતા. તેથી આ ધાર્મિક કથા અનુસાર છ ગાઉની યાત્રાનું મહત્વ વિશેષ ગણવામાં આવે છે. આ યાત્રામાં માત્ર ગુજરાત જ નહિં સમગ્ર દેશ ઉપરાંત વિદેશમાંથી પણ અનેક યાત્રાળુઓ યાત્રા કરવા માટે આવે છે. અને ખરા ધોમ ધખતા તાપમાં અને તે પણ ખુલ્લા પગે છ ગાઉની યાત્રા કરે છે. કેટલાક તો એવા પણ લોકો આવે છે કે જેમણે મોટરકાર કે વિમાન સિવાય મુસાફરી કરી નથી. છતા આ દિવસે ખુલ્લા પગે છ ગાઉની યાત્રા કરે છે. અને પુણ્યનું ભાતુ બાંધે છે. આજની ભાગ દોડ ભરી જિંદગીમાં પણ જૈન લોકોએ પરંપરા જાળવી રાખી છે.